PATVIRTINTA Kalvarijos sav. Akmenynų pagrindinės mokyklos

direktoriaus 2020 m. gruodžio 30 d.

įsakymu Nr. 79

**KALVARIJOS SAV. AKMENYNŲ PAGRINDINĖS MOKYKLOS 2021-2023 METŲ**

**KORUPCIJOS PREVENCIJOS**

**PROGRAMA**

**I. BENDROSIOS PROGRAMOS NUOSTATOS**

1. Kalvarijos sav. Akmenynų pagrindinės mokyklos 2021-2023 metų korupcijos prevencijos programa (toliau – Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015-2025 metų programa, Kalvarijos savivaldybės 2019-2021 metų korupcijos prevencijos programa, patvirtinta Kalvarijos savivaldybės tarybos 2019 m. lapkričio 22 d. sprendimu Nr. T-199.

2. Korupcijos prevencija – korupcijos priežasčių, sąlygų atskleidimas ir šalinimas sudarant bei įgyvendinant atitinkamą priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų.

3. Korupcija – bet koks asmenų, dirbančių mokykloje, elgesys, neatitinkantis jiems suteiktų įgaliojimų ar teisės aktuose numatytų elgesio standartų ar tokio elgesio skatinimas, siekiant naudos sau ar kitiems asmenims, ir taip pakenkiant piliečių ir valstybės interesams.

4. Korupcinio pobūdžio nusikalstamos veikos – kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų suklastojimas, sukčiavimas, turto pasisavinimas ar iššvaistymas, neteisingų duomenų apie pajamas ar turtą pateikimas ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.

5. Kitos Programoje vartojamos sąvokos – suprantamos taip, kaip jos apibrėžtos Lietuvos Respublikos korupcijos prevencijos įstatyme ir kituose teisės aktuose.

6. Programa parengta 3 metų laikotarpiui.

**II. SITUACIJOS ANALIZĖ**

7. Kalvarijos sav. Akmenynų pagrindinė mokykla – savivaldybės biudžetinė įstaiga, savo veiklą grindžia įgyvendindama valstybinės strategijos nuostatas, vadovaujasi Biudžetinių įstaigų ir kitais įstatymais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, mero potvarkiais, Savivaldybės administracijos direktoriaus, Švietimo, kultūros ir sporto skyriaus vedėjo įsakymais.

8. Vykdydama pagrindinę veiklą, mokykla išduoda pagrindinio išsilavinimo pažymėjimus. Išduodant šiuos dokumentus, laikomasi griežtos atsiskaitomybės Kalvarijos savivaldybės švietimo, kultūros ir sporto skyriui.

9. Direktorius, mokyklai skirtų biudžeto asignavimų valdytojas, kasmet atsiskaito už ūkinę-finansinę veiklą mokyklos tarybai, mokytojų tarybai ir tėvų bendruomenei. Mokyklos taryba ir mokyklos bendruomenė kasmet informuojama apie metinį biudžetą, dalyvauja planuojant mokyklos biudžeto poreikį, sprendžiant lėšų taupymo klausimus.

10. Mokyklos veiklos ataskaitos kasmet pateikiamos mokyklos tarybai. Tokia pat tvarka atsiskaitoma už paramos lėšas, lėšas, skirtas mokinių pažintinei veiklai, profesiniam informavimui ir konsultavimui ir kt.

11. Direktorius ir mokyklos darbuotojai, turintys administravimo įgaliojimus, yra pateikę privačių interesų deklaracijas.

12. Antikorupcinio švietimo temos integruojamos į ekonomikos, istorijos, pilietinio ugdymo, dorinio ugdymo dalykus, klasių valandėles.

13. Mokyklos internetinėje svetainėje skelbiama informacija apie laisvas darbo vietas.

**III. PROGRAMOS TIKLSAI IR UŽDAVINIAI**

14. Programos tikslai:

14.1. siekti mažinti korupcijos pasireiškimo galimybių atsiradimą;

14.2. užtikrinti skaidrią ir veiksmingą veiklą mokykloje;

14.3. ugdyti jaunų žmonių antikorupcines nuostatas, nepakančią korupcijos augimui pilietinę poziciją.

15. Korupcijos tikslams pasiekti numatomi uždaviniai:

15.1. užtikrinti efektyvų numatytų priemonių įgyvendinimą ir priemonių plano įgyvendinimo administravimą;

15.2. siekti, kad visų sprendimų priėmimo procesai būtų skaidrūs, atviri ir prieinami mokyklos bendruomenei;

15.3. didinti antikorupcinio švietimo sklaidą mokykloje;

15.4. supažindinti mokinius su savivaldos principais ir skatinti juos būti aktyviais visuomenės nariais.

**IV. SIEKIAMI REZULTATAI IR VERTINIMO KRITERIJAI**

16. Siekiami rezultatai:

16.1. sumažinti korupcijos pasireiškimo tikimybę;

16.2. padidinti nepakantumą korupcijai;

16.3. pagerinti korupcijos prevencijos organizavimą mokykloje;

16.4. padidinti visuomenės pasitikėjimą mokykla;

17. Programos rezultatyvumas nustatomas vadovaujantis kiekybės ir kokybės rodikliais:

17.1. įvykdytų programos įgyvendinimo plano priemonių skaičius;

17.2. atliktų korupcijos pasireiškimo tikimybės vertinimų skaičius;

17.3. asmenų, pranešusių apie korupcijos pobūdžio teisės pažeidimus, skaičiaus pokytis;

17.4. oficialių pranešimų apie įtariamus ir ištirtų pažeidimų santykis;

17.5. organizuotų seminarų, mokymų ir dalyvavusių juose asmenų skaičius.

18. Kiekviena konkreti Programos įgyvendinimo priemonių plano priemonė vertinama pagal Programos priemonių plane nustatytus vertinimo kriterijus.

**V. PROGRAMOS ADMINISTRAVIMAS**

19. Programai įgyvendinti sudaromas Programos įgyvendinimo priemonių planas, kurio įvykdymo laikotarpis sutampa su programos įgyvendinimo laikotarpiu.

20. Už konkrečių Programos priemonių įgyvendinimą pagal kompetenciją atsako priemonių plane nurodyti vykdytojai.

21. Už Programos priemonių plano įgyvendinimo kontrolę atsakingas mokyklos direktoriaus paskirtas asmuo už korupcijos prevenciją.

22. Mokyklos prevencijos programą tvirtina mokyklos direktorius.

**VI. BAIGIAMOSIOS NUOSTATOS**

23. Programa įgyvendinama pagal Programos įgyvendinimo priemonių planą.

25. Programa įsigalioja nuo 2021 m. sausio 1 dienos.

26. Programa skelbiama mokyklos interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_